**Jan Ivar Bårtvedt** (født 1990 i Bodø) er en norsk **skuespiller** og scenekunstner. Han har bachelorgrad i Teatervitenskap fra NTNU (2010-2013) og et årsstudium i Kulturprosjektledelse fra Høgskolen i Lillehammer (2013-2014). Før dette gikk han Musikk, Dans og Drama på Bodø VGS (2006-2009) og Musikallinja på Bømlo Folkehøgskule (2009-2010). 

Siden 2016 har han jobbet som selvstendig scenekunstner i Bodø hvor han blant annet har vært teaterinstruktør for Hålogaland Amatørteaterselskap, kulturuka FRUKT og Kirkens Bymisjon Bodø. Hvert år siden 2020 har han vært aktør i *Gatas Evangelium* og han var også hovedrolleinnehaver under filminnspillingen av *Gatas Påskefortelling*.

Bårtvedt har siden 2020 vært en del av Salten Friteater hvor han blant annet har vært med på å etablere prosjekter som improteatergruppen Hjerneteppe og teaterkurs for voksne.  Bårtvedt er kanskje best kjent som skuespiller i improteatergruppen som de siste årene har hatt faste forestillinger på Stormen Konserthus, i tillegg til å ha spilt på flere festivaler slike som Vinterlysfestivalen hvor de ble en publikumssuksess i 2023.

Fra 2017-2022 var Jan Ivar med som skuespiller i forskningsprosjektet «Cit-egration» hvor Batteriet Nord-Norge brukte metoden forumteater med asylsøkere og sosionomstudenter for å undersøke hvordan kunst kan være med på å skape rettferdige og mangfoldige byer. Dette resulterte i et kapittel i boken *Retten til byen: Kraften i krysskulturelle møter!*

Siden 2012 har Jan Ivar også jobbet som formidler og skuespiller i flere av Nordlandsmuseets anlegg slike som Kjerringøy Handelssted, Bodø Bymuseum, Løp Gård og Jektefartsmuseet. Der har han vært med på å utvikle teatrale omvisninger og forestillinger både for voksne og barn. Under Bodøs 200-årsjubileum spilte han blant annet hovedrollen Gers, Bodøs første byborger, i teaterstykke *Med penn, korde og pistol* som var museets storsatsning under byjubileet.

I 2016 spilte han rollen som Henki Kolstad i forestillingen *En utmerket gærning* på Falstadsenteret som omhandlet teatersjef Henry Gleditsch som ble skutt under 2. verdenskrig for sin motstandskamp på Trøndelag Teater.

Forestillinger (et utvalg)
--------------------------

2023: *Ja, det gjør vi*, skuespiller. 

2022: *Kumlokket og Co i krig*, skuespiller. 

2021: *Hjerneteppe Impro*, skuespiller og produsent

2020: *Gatas Påskefortelling*, skuespiller

2020-: *Gatas Evangelium*, forteller

2020: *HYPER HYDRO SISSY*, aktør

2020: *Fanget*, skuespiller 

2019: *Revestreker*, skuespiller, manus

2017-: Cit-egration forumteater, skuespiller

2016: *En utmerket gærning*, skuespiller

2016: *Med penn, korde og pistol*, skuespiller

Referanser
----------

1. ↑  «HATS. no instruktører». Besøkt 11. januar 2024.
2. ↑  «Jan Ivar går fra kaffekoker og uteligger til stjernerolle». Besøkt 11. januar 2024.
3. ↑  «Hjerneteppe er Bodøs improteater-gruppe!». Besøkt 11. januar 2024.
4. ↑  «Enten så ler du av oss eller så ler du med oss!». Besøkt 11. januar 2024.
5. ↑  «Voksenteater – et befriende møte med egne begrensninger». Besøkt 11. januar 2024.
6. ↑  «Cit-egration "Kunstens potensiale i den mangfoldige byen"». Besøkt 11. januar 2024.
7. ↑  «Forskningsprosjektet bærekraftige mangfoldige byer har fra 2017-2022 studert hvordan vi kan skape rettferdige byer – Just cities.». Besøkt 11. januar 2024.
8. ↑  «I uke 5 nå i februar i 2023 tilbyr Nordlandsmuseet flere arrangementer til barn, unge og voksne i forbindelse med Samisk kulturuke.». Besøkt 11. januar 2024.
9. ↑  «Lysmesse med markering av Thomas Becket». Besøkt 11. januar 2024.
10. ↑  «teater er ypperlig som historieundervisning». Besøkt 11. januar 2024.
11. ↑  «Teatersjefens liv og død blir drama i Falstad fangeleir». Besøkt 11. januar 2024.
12. ↑  «Tusen takk til HjerneTeppe for 6 fantastiske forestillinger i #Litteratursalen under Nordland Musikkfestuke». Besøkt 11. januar 2024.
13. ↑  «HYPER HIDRO SISSY is a commission of Bodø Biennale». Besøkt 11. januar 2023.